6.4.2022
MT
Il-Ġurnal Uffiċjali tal-Unjoni Ewropea
C 152/101
4.1.5.
L-att legali delegat diġà previst fir-Regolament dwar it-Tassonomija biex ikopri l-erba’ għanijiet ambjentali l-oħrajn fl-oqsma tal-ilma, il-bijodiversità, il-prevenzjoni tat-tniġġis u l-ekonomija ċirkolari (Azzjoni 1d) huwa pass milqugħ lejn approċċ olistiku għas-sostenibbiltà.
Il-KESE jilqa’ wkoll it-tħabbira tal-Kummissjoni li se tipproponi kriterji ta’ valutazzjoni fil-kuntest tal-bijodiversità sabiex torbot il-bijodiversità mal-politika dwar it-tibdil fil-klima.
L-estensjoni għal attivitajiet ekonomiċi bi prestazzjoni ambjentali medja, kif ukoll id-distinzjoni bejn l-attivitajiet ekonomiċi mingħajr impatti sinifikanti fuq is-sostenibbiltà ekoloġika u l-attivitajiet ekonomiċi li jagħmlu ħsara sinifikanti lis-sostenibbiltà ambjentali (Azzjoni 1b) huma passi fid-direzzjoni t-tajba.
Ir-Regolament dwar it-Tassonomija jipprevedi li sa tmiem l-2021 jiġi ppubblikat rapport dwar l-attivitajiet ekonomiċi b’impatt sinifikanti u mingħajr impatt.
Il-KESE jappella li din l-iskadenza tiġi rispettata.
Fl-espansjoni tat-tassonomija, għandha tingħata attenzjoni wkoll biex jiġi żgurat li ma jkunx hemm lakuni għall-greenwashing, mhux l-anqas minħabba l-livell ogħla ta’ kumplessità.
4.1.6.
Il-KESE jilqa’ l-espansjoni ta’ standards u tikketti (Azzjoni 1e) u jappella għal determinazzjoni akbar, fost affarijiet oħrajn, meta jiġu introdotti standards minimi.
Huwa importanti li jkun hemm qafas ġenerali għal tikketta għall-istrumenti finanzjarji biex jiffinanzjaw it-tranżizzjoni sabiex ikun hemm punti ta’ referenza definiti b’mod ċar u affidabbli.
“Sustainability washing” qarrieqi, jiġifieri meta istituzzjoni tippretendi li tkun aktar sostenibbli mil-lat ambjentali jew soċjali milli fil-fatt tkun, jistħoqqlu aktar attenzjoni.
Madankollu, sal-2023 hija mistennija biss valutazzjoni dwar jekk dan huwiex meħtieġ.
Anke fir-rigward tal-ħolqien ta’ parametru referenzjarju tal-ESG, tħabbret biss valutazzjoni, għalkemm – anke hawnhekk – definizzjonijiet u regoli vinkolanti jkunu elementi kostitwenti importanti biex tiġi pprovduta ċ-ċarezza li l-investituri u s-soċjetà qegħdin ġustament jitolbu.
4.2.
Qafas inklużiv għal finanzjament sostenibbli 4.2.1.
Il-KESE jilqa’ l-għan li l-konsumaturi, l-investituri bl-imnut u l-SMEs se jkollhom aċċess aktar faċli għal finanzjament sostenibbli sabiex jiġu ffaċilitati proġetti iżgħar fil-livell lokali (Azzjoni 2a).
Għal dan il-għan, għandu jiġi żgurat ukoll li l-ispejjeż ta’ finanzjament ikunu ġusti.
Il-promozzjoni tal-għarfien dwar is-sostenibbiltà huwa approċċ tajjeb li jwieġeb għall-interess dejjem jikber.
Madankollu, l-edukazzjoni finanzjarja qatt ma tista’ tissostitwixxi l-protezzjoni tajba tal-investituri, u l-enfasi fuq is-sostenibbiltà ma għandhiex twassal biex jinħbew ir-riskji għoljin b’mod sproporzjonat.
Ir-rappreżentanti tal-investituri jridu jkunu involuti fl-iżvilupp ta’ qafas ta’ kompetenza finanzjarja.
4.2.2.
Sabiex jittejjeb ir-rappurtar tas-sostenibbiltà, inkluż għall-SMEs mhux koperti mill-Proposta għal Direttiva dwar ir-Rappurtar Korporattiv dwar is-Sostenibbiltà (9), il-KESE jilqa’ l-proġetti fil-qasam tal-konsulenza u l-kumpass tat-tassonomija (Azzjoni 2a).
Rappurtar aħjar u aktar vinkolanti huwa importanti peress li l-attivitajiet ekonomiċi ta’ kumpaniji iżgħar jista’ jkollhom ukoll impatti ambjentali sinifikanti.
Il-KESE jixtieq jirrimarka li s-soċjetà ċivili kollha kemm hi għandha livell għoli ta’ interess fil-politika korporattiva sostenibbli.
B’mod partikolari, il-klijenti tal-SMEs u l-investituri tagħhom se jitolbu wkoll dikjarazzjonijiet dwar is-sostenibbiltà.
Madankollu, bħala parti minn sistema semplifikata ta’ rappurtar ESG, għandha tingħata attenzjoni sabiex jiġi evitat il-greenwashing.
Barra minn hekk, huma rrakkomandati l-passi li ġejjin: standardizzazzjoni u komparabilità ta’ informazzjoni mhux finanzjarja tal-kumpaniji tal-UE; implimentazzjoni ta’ qafas regolatoru u superviżorju għall-fornituri tad-data dwar is-sostenibbiltà; u l-iżgurar tal-aċċess għal data mhux finanzjarja, u mhux ipproċessata, tal-kumpaniji.
Ir-rekwiżiti ta’ rappurtar mhumiex għan fihom infushom u għalhekk m’għandhomx jinvolvu riżorsi u spejjeż eċċessivi, iżda għandhom ikunu effettivi fil-kontribut għat-trasparenza sabiex tittejjeb l-effiċjenza tas-suq u b’hekk jiġi ffaċilitat aċċess aħjar għall-finanzjament.
4.2.3.
L-użu tat-teknoloġiji diġitali għal finanzjament sostenibbli huwa konsistenti.
Bl-istess mod, l-aspetti tas-sostenibbiltà għandhom jiġu inkorporati fit-teknoloġiji (Azzjoni 2b).
Il-koordinazzjoni tal-miżuri biex jiġu promossi s-sostenibbiltà olistika, id-diġitalizzazzjoni u biex tiġi indirizzata l-kriżi tal-COVID-19 toħloq sinerġiji li jeħtieġ li jissaħħu ħalli b’hekk l-azzjoni tal-UE tingħata aktar importanza.
Il-KESE jirrakkomanda li l-ibbaġitjar ekoloġiku (Azzjoni 2e) jkollu rabta ma’ regola tad-deheb futura għall-investimenti.
B’mod ġenerali, huwa ta’ dispjaċir il-fatt li f’dan ir-rigward lanqas mhu previst approċċ olistiku għas-sostenibbiltà.
Fil-każ tal-kondiviżjoni tar-riskju, għandha tingħata attenzjoni biex jiġi żgurat li ma jkun hemm l-ebda piż unilaterali u trasferiment tar-riskju għad-detriment tas-settur pubbliku.
4.2.4.
Iż-żieda fil-kopertura tal-assigurazzjoni fir-rigward tar-riskji ambjentali tikkostitwixxi adattament għas-sitwazzjoni attwali.
Il-KESE jilqa’ bi pjaċir id-dikjarazzjoni tal-Kummissjoni, li żieda żgħira tista’ tnaqqas b’mod sinifikanti l-ispiża ta’ diżastri relatati mal-klima għall-kontribwenti u l-gvernijiet.
Madankollu, il-passi proposti, inkluża l-identifikazzjoni ta’ eżempji tal-aħjar prattika, jidhru difensivi ferm.
Fi kwalunkwe każ, l-imsieħba soċjali u s-soċjetà ċivili għandhom ikunu involuti fi djalogu dwar il-klima u r-reżiljenza ġenerali.
(9)
Proposta għal Direttiva fir-rigward tar-rapportar korporattiv sostenibbli minn ċerti impriżi (COM(2021) 189 final).